
ΘΕΜΑ: «Καλωσόρισμα της Διευθύντριας ΔΙ.Π.Ε. Άρτας για την έναρξη του σχολικού έτους 2025-2026»
     Με την έναρξη του νέου σχολικού έτους 2025-2026, θα ήθελα να απευθύνω ένα θερμό καλωσόρισμα σε όλους τους εκπαιδευτικούς, τους μαθητές και τις οικογένειές τους. Ιδιαίτερα, καλωσορίζω τους νεοδιοριζόμενους συναδέλφους εκπαιδευτικούς, που εντάσσονται από φέτος στην εκπαιδευτική μας κοινότητα, φέρνοντας μαζί τους νέες ιδέες, ζήλο και φρεσκάδα.

Η εκπαίδευση αποτελεί τον θεμέλιο λίθο της κοινωνίας μας και ο ρόλος κάθε εκπαιδευτικού είναι καθοριστικός στη διαμόρφωση ελεύθερων, υπεύθυνων και δημιουργικών πολιτών. Σε αυτό το κοινό ταξίδι μάθησης, τα παιδιά μας είναι η πηγή έμπνευσης, και εμείς όλοι μαζί, εκπαιδευτικοί, γονείς, μαθητές, συνεργαζόμαστε για να τους δώσουμε τα εφόδια που χρειάζονται για το μέλλον τους.

Η Διεύθυνση Πρωτοβάθμιας Εκπαίδευσης (ΔΙ.Π.Ε.) Άρτας θα σταθεί αρωγός σε κάθε προσπάθεια, στηρίζοντας το έργο των σχολείων, προάγοντας την παιδαγωγική καινοτομία και ενθαρρύνοντας την καλλιέργεια αξιών όπως ο σεβασμός, η αλληλεγγύη και η συνεργασία.

Εύχομαι από καρδιάς να δημιουργήσουμε όλοι μαζί ένα γόνιμο και φωτεινό σχολικό έτος με αλληλεγγύη και υπευθυνότητα. Με υγεία, έμπνευση και αγάπη για τα παιδιά μας, ας προχωρήσουμε μαζί, ώστε το σχολείο να συνεχίσει να είναι όχι μόνο ένας οργανισμός που μαθαίνει, αλλά και ένας ζωντανός χώρος μάθησης, χαράς και προόδου.

Η Διευθύντρια ΔΙ.Π.Ε. Άρτας
Δρ  Κλεοπάτρα Ν. Βασιλείου

